b'\n_START_ARTICLE_\nCan Rull (Sabadell)\n_START_SECTION_\nHist\xc3\xb2ria\n_START_PARAGRAPH_\nCan Rull \xc3\xa9s un dels barris m\xc3\xa9s antics de Sabadell fora del nucli hist\xc3\xb2ric. L\'any 1924 el propietari dels terrenys, Victoriano Tor\xc3\xa1n,  ja va presentar un projecte per a la urbanitzaci\xc3\xb3 i la construcci\xc3\xb3 d\'habitatges en un marc de futura ciutat jard\xc3\xad. Els primers anys, la promotora va vendre parcel\xc2\xb7les per a la construcci\xc3\xb3 de cases unifamiliars amb hortes, que en molts casos van esdevenir torres d\'estiueig constru\xc3\xafdes per fam\xc3\xadlies de Sabadell i Barcelona. Una d\'aquestes torres fou la que es va fer construir Llu\xc3\xads Companys I Jover l\'any 1928, segons un projecte de l\'arquitecte Melcior Vinyals i Mu\xc3\xb1oz, on hi feren estades la seva primera dona Merc\xc3\xa8 Mic\xc3\xb3 i Busquets i el seu fill Llu\xc3\xads (Llu\xc3\xafset) i la seva filla Maria. Aquesta torre estava situada a la cantonada dels actuals carrers de Zorrilla i d\'Antoni Vico, i va ser enderrocada a finals dels anys 1960. _NEWLINE_Durant prop de 70 anys hi va existir el "Jardi de l\'Amistat", de Llum de la Selva, avui integrat al Parc de Catalunya. _NEWLINE_L\'any 1931 s\'instal\xc2\xb7l\xc3\xa0 l\'enllumenat p\xc3\xbablic, i durant la Segona Rep\xc3\xbablica espanyola es constru\xc3\xad l\'Escola Unit\xc3\xa0ria dels Bosc de Can Rull, l\'any 1934. La primera pedra d\'aquest grup escolar va ser posada pel president de la Generalitat de Catalunya Francesc Maci\xc3\xa0 el 5 de mar\xc3\xa7 de 1933. Al llarg d\'aquests anys 1930 en aquest paratge s\'hi afincaren moltes fam\xc3\xadlies d\'arrel republicana, com  les dels germans Josep i Joan Miralles i Orrit i Jaume \xc3\x92ssul i Crusafont, i al final s\'hi acab\xc3\xa0 fundant el Centre Republic\xc3\xa0 Democr\xc3\xa0tic Federal de Can Rull. A la d\xc3\xa8cada dels anys 50, al voltant de la primitiva urbanitzaci\xc3\xb3 de Can Rull, van anar apareixent estades, barraques i habitatges d\'autoconstrucci\xc3\xb3. Entre els anys 1954 i 1957 es va instal\xc2\xb7lar la xarxa de clavegueram i l\'aigua corrent. A la d\xc3\xa8cada dels 60 la major part de la poblaci\xc3\xb3 que vivia a Can Rull eren treballadors de la ind\xc3\xbastria i de la construcci\xc3\xb3. A partir dels anys 70 es va produir el gran creixement de Can Rull, amb la construcci\xc3\xb3 dels primers blocs d\'edificis. El primer asfaltat de carrers i voreres es va produir entre els anys 1970 i 1974._NEWLINE_Actualment el barri ha assolit una major integraci\xc3\xb3 al nucli consolidat de la ciutat mitjan\xc3\xa7ant el parc de Catalunya i l\'Eix Maci\xc3\xa0.'